
Új orvosi rendelő építése Ostoroson

2025.11.22.
Sajtóközlemény
Ostoros Községi Önkormányzat sikeresen pályázott a Terület- és Településfejlesztési Operatív Program Plusz támogatási rendszer keretében megjelent TOP_PLUSZ-3.3.2-21-HE1 számú, „Helyi egészségügyi és szociális infrastruktúra fejlesztése” című Felhívásra. Ennek keretében az „Új orvosi rendelő építése Ostoroson” (TOP_PLUSZ-3.3.2-21-HE1-2022-00004) című projekt megvalósításához 170 millió forint vissza nem térítendő támogatást nyert el. A fejlesztés forrását az Európai Regionális Fejlesztési Alap és Magyarország költségvetése társfinanszírozásban biztosította.

Ostoros Község Önkormányzata sikeresen befejezte az egészségügyi és szociális alapellátás fejlesztését célzó projektjét, amelynek keretében egy jól felszerelt, korszerű, energiatakarékos orvosi rendelő épült Ostoroson, a Kossuth tér 4. szám alatti önkormányzati ingatlanon.

A beruházás célja az volt, hogy a háziorvosi, házi gyermekorvosi és közösségi (pszichiátriai) ellátás a kor követelményeinek megfelelő környezetben, a lakosság igényeit szem előtt tartva működhessen. Az új épület lehetőséget teremt arra, hogy a szolgáltatások jól elkülönülve, mégis egymást kiegészítve biztosítsák az ostorosi lakosok számára a magas színvonalú betegellátást.

Az új rendelő kialakítása során külön figyelmet kapott az akadálymentesítés és az energiahatékonyság. Korszerű szigetelés, modern nyílászárók és napelemes rendszer gondoskodnak az épület fenntartható üzemeltetéséről, így hosszú távon is gazdaságos és környezetbarát működés valósul meg.

A fejlesztés eredményeként az ostorosi lakosok 2025. decemberében már az új helyszínen vehetik igénybe az egészségügyi és szociális alapellátást. Az épület kulturált, korszerű és barátságos környezetet biztosít mind a páciensek, mind az ott dolgozó szakemberek számára.

A beruházás hozzájárul ahhoz, hogy a település lakói helyben, biztonságos és méltó körülmények között férjenek hozzá az alapvető egészségügyi szolgáltatásokhoz – erősítve ezzel Ostoros közösségét és életminőségét.

A projekt az Európai Unió támogatásával, a Magyar Állam társfinanszírozásával, a Széchenyi Terv Plusz program keretében valósult meg.

A projektről bővebb információt a www.ostoros.hu oldalon olvashatnak. 

További információ kérhető: 
Böjt László polgármester
Telefon: 36/356-010
e-mail: titkarsag@ostorosionkormanyzat.t-online.hu 

